钦定古今图书集成/理学汇编/学行典/第293卷 > 礼记 > 《表记》
## 钦定古今图书集成/理学汇编/学行典/第293卷 > 礼记 > 《表记》

君子之接如水，小人之接如醴。君子淡以成，小人甘
以坏。

〈大全〉蓝田吕氏曰：“君子之接人也，以信而不以苟说人，故如水淡而可久，此交之所以全而无后怨，故曰‘淡以成’。小人之接人也，苟说而不以信，故如醴之甘而不可久，此交之所以难保，故曰‘甘以坏’。”

又

君子不以色亲人，情疏而貌亲，在小人则穿窬之盗
也与！

〈大全〉马氏曰：“君子不以色亲人者，以其有相爱之情出于中，愉色婉容见于外，盖真积于内，然后诚动于外。故君子不以色亲人，而虑其情之不信也；匿怨而友其人者，君子所耻也。”